Шулай тип һөйләп сығып киткәйне бит килендәше. Ошо сыуалсыҡ уйҙар сепарат барабаны менән бергә ҡатындың мейеһен сүкеп әйләнде лә әйләнде. Ышанмағайны Сәғиҙә уның һүҙҙәренә. Көнләшәлер килендәше, тип уйланы. Үткән йыл ике һыйырға әйләндергәйнеләр, шуны ла Сәлихә килендәше силсәүиткә барып әйткән. Партияның халыҡ тураһында артыҡ “хәстәрлек” күргән сағы ине бит. Елдәрҙән силсәүит бәндәһе килеп янап китте: “Һеҙ нимә, кулак ҡалдыҡтары, тиҙ арала бер һыйырығыҙҙы юҡ итегеҙ!” Гөбөрләтеп һауған һыйырҙы йәлләмәй нисек итеп һуяһың да, итен ҡайҙа ҡуяһың! Һатыр инең, баҙары юҡ. Хатта ҡырғыҙҙа ла. Һаҫытып түгәһеңме ни? ҡышҡа тиклем йөрөнө инде һуйғансы.